**Φιλοσοφία - Σκοπιμότητα**

Στο παρόν πρόγραμμα δίνεται η ευκαιρία στους/στις μαθητές/τριες να έρθουν σε επαφή με βασικές έννοιες όπως είναι τα ανθρώπινα δικαιώματα και η διαπολιτισμικότητα, αλλά και να αναπτύξουν θετική στάση απέναντι στη διαφορετικότητα και τον πλουραλισμό στο σχολείο και την κοινωνία. Οι μαθητές/τριες μέσα από δραστηριότητες συζητούν για τα ανθρώπινα δικαιώματα, την κοινωνική δικαιοσύνη και προτείνουν λύσεις για την καταπολέμηση των κοινωνικών ανισοτήτων, αλλά και για την πρόσβαση όλων σε ίσες ευκαιρίες. Στόχοι του προγράμματος είναι η ενεργητική συμμετοχή των μαθητών στη μαθησιακή διαδικασία, η ανάπτυξη της ενσυναίσθησης, της προσαρμοστικότητας, αλλά και των επικοινωνιακών δεξιοτήτων των μαθητών/τριών. Απώτερος στόχος είναι η δημιουργία κλίματος διαπολιτισμικής επικοινωνίας και αλληλεπίδρασης, ώστε οι μαθητές/τριες να ευαισθητοποιηθούν σε θέματα σχετικά με το πολιτισμικό κεφάλαιο και την πολιτισμική ταυτότητα των συμμαθητών/τριών τους. Η συνύπαρξη εδραιώνεται σε μια προοπτική αλληλεγγύης μεταξύ ατόμων που αντιμετωπίζουν ισότιμα τα διαφορετικά πολιτισμικά υπόβαθρα. Μέσα από καλές πρακτικές διδασκαλίας οι μαθητές/τριες ανακαλύπτουν την αξία του διαφορετικού ως παράγοντα ολόπλευρης ανάπτυξης των προσωπικοτήτων και δημοκρατικής λειτουργίας της κοινωνίας.

Η συζήτηση των παραμέτρων που επιδρούν αρνητικά στην αποδοχή του διαφορετικού μέσα από μια πορεία δημοκρατικού διαλόγου βοηθά τους/τις μαθητές/τριες να αναθεωρήσουν προκαταλήψεις και στερεότυπα και να συνειδητοποιήσουν ότι όλοι είναι πολίτες του κόσμου που συνυπάρχουν και συνεργάζονται, ώστε να ανταπεξέλθουν στις προκλήσεις και τα προβλήματα και προετοιμάζουν το μέλλον με αισιοδοξία και όραμα.

Το παρόν πρόγραμμα έχει μαθητοκεντρικό χαρακτήρα και τα προσδοκώμενα μαθησιακά αποτελέσματα μπαίνουν στο κέντρο του σχεδιασμού μάθησης. Ο/Η εκπαιδευτικός αναλαμβάνει ρόλο συμβουλευτικό και καθοδηγητικό δημιουργώντας υποστηρικτικό κλίμα συνεργασίας και ενθάρρυνσης. Χρειάζεται να αντιλαμβάνεται τις δυσκολίες που πιθανώς αντιμετωπίζουν οι μαθητές/τριες του/της και να προσαρμόζει τις δραστηριότητες εφαρμόζοντας εναλλακτικές διδακτικές στρατηγικές και πρακτικές διαφοροποιημένης διδασκαλίας.

Οι μαθητές/τριες συμμετέχουν ενεργά σε δραστηριότητες σε μια βάση ομαδοσυνεργατικής διδασκαλίας και η γνώση αποκτά νόημα καθώς ασχολούνται με θέματα που τους ενδιαφέρουν. Βασικός στόχος του προγράμματος είναι η απόκτηση και η ενίσχυση των κοινωνικών και επικοινωνιακών δεξιοτήτων των μαθητών/τριών, χωρίς όμως να παραγκωνίζονται οι γνωστικοί στόχοι. Η κύρια στόχευση του προγράμματος αφορά στις δεξιότητες μάθησης του 21ου αιώνα (4c’s) και συγκεκριμένα την κριτική σκέψη (Critical thinking), το δημοκρατικό διάλογο και τη συνεργασία (Collaboration), τη δημιουργική συμμετοχή των μαθητών (Creativity) και την επικοινωνία και διάχυση της γνώσης (Communication). Η στροφή προς αυτούς τους στόχους συμβαδίζει με τις απαιτήσεις των σύγχρονων Αναλυτικών Προγραμμάτων Σπουδών, καθώς περιλαμβάνει δεξιότητες που καλύπτουν ένα ευρύ πεδίο ανάπτυξης στάσεων και απόκτησης ικανοτήτων. Οι στόχοι αυτοί λειτουργούν ενισχυτικά στην ανάπτυξη μιας σύγχρονης

αντίληψης σχετικής με την προετοιμασία των μαθητών/τριών ως μελλοντικών πολιτών, που αναλαμβάνουν πρωτοβουλίες και δρουν με γνώμονα τη διαφύλαξη των πολιτιστικής κληρονομιάς και το όφελος για το συνάνθρωπο και την κοινωνία. Ιδιαίτερη βαρύτητα δίνεται στις δεξιότητες της ευελιξίας και της προσαρμοστικότητας, αλλά και στην απόκτηση επιπλέον δεξιοτήτων ψηφιακής επικοινωνίας και δημιουργικότητας. Σε αυτή τη φιλοσοφία οι μαθητές/τριες επεξεργάζονται και προτείνουν τρόπους για τη διασφάλιση της ισότητας, της δημοκρατίας, της προσωπικής ανάπτυξης.

**Σύνδεση με τον Σχολικό Επαγγελματικό Προσανατολισμό – Ενίσχυση της Επαγγελματικής Προοπτικής**

Το πρόγραμμα αποτελεί ένα πολύτιμο εργαλείο για τον σχολικό επαγγελματικό προσανατολισμό, παρέχοντας στους μαθητές τα εφόδια για να ανταποκριθούν στις απαιτήσεις του 21ου αιώνα. Με την έμφαση στην ψηφιακή τεχνολογία, τη δημιουργικότητα και την κοινωνική ευαισθησία, οι μαθητές/τριες ενισχύουν τη δυνατότητά τους να εξελιχθούν σε ολοκληρωμένους επαγγελματίες και ενεργούς πολίτες, έτοιμους να συνεισφέρουν σε κλάδους όπως η εκπαίδευση, η κοινωνική εργασία, τα μέσα ενημέρωσης, οι τέχνες, η πολιτιστική διαχείριση και η πληροφορική.